Ravnholt
Ravnholt, hovedgård 7 km nordøst for Ringe på Fyn. Gården kendes fra 1300-t.; den ejes siden 1701 af slægten Sehestedt Juul og var stamhus 1752-1924 for slægterne Frijs (Juul) og Sehestedt Juul. Den trefløjede hovedbygning har nordfløj i tre etager og østfløj i to etager, opført 1592, samt vestfløj i to etager fra 1846. Et kapel opførtes 1737. Alle fløjene blev stærkt ombygget 1864-70 i nyrenæssance. Der findes rester af en stort anlagt barokhave.

Ravnholt Gods omfatter tillige hovedgårdene Hellerup og Lykkesholm, i alt 2603 ha (2013).